text: ДЕЛЕГИРАН РЕГЛАМЕНТ (ЕС) № 530/2014 НА КОМИСИЯТА
  от 12 март 2014 година
  за допълнение на Директива 2013/36/ЕС на Европейския парламент и на Съвета по отношение на регулаторните технически стандарти за по-конкретно определяне на значимите експозиции и праговете за вътрешните подходи към специфичните рискове в търговския портфейл
  (текст от значение за ЕИП)
  ЕВРОПЕЙСКАТА КОМИСИЯ,
  като взе предвид Договора за функционирането на Европейския съюз,
  като взе предвид Директива 2013/36/ЕС на Европейския парламент и на Съвета от 26 юни 2013 година относно достъпа до осъществяването на дейност от кредитните институции и относно пруденциалния надзор върху кредитните институции и инвестиционните посредници, за изменение на Директива 2002/87/ЕО и за отмяна на директиви 2006/48/ЕО и 2006/49/ЕО (1), и по-специално член 77, параграф 4, трета алинея от нея,
  като има предвид, че:
  (1)
  В член 77, параграф 3 от Директива 2013/36/ЕС се посочват само „дълговите инструменти“, следователно капиталовите инструменти в търговския портфейл следва да не бъдат включвани в оценяването на значимостта на специфичния риск.
  (2)
  Значимостта в абсолютно изражение на експозициите към специфичен риск следва да бъде измервана чрез прилагане на стандартизирани правила за изчислението на нетните позиции на дълговите инструменти. При това оценяване следва да се отчитат и дългите, и късите нетни позиции, изчислени по реда на член 327, параграф 1 от Регламент (ЕС) № 575/2013 на Европейския парламент и на Съвета (2), след признаване на хеджиранията с кредитни деривати по реда на членове 346 и 347 от Регламент (ЕС) № 575/2013.
  (3)
  В разпоредбата на член 77, параграф 3, първа алинея от Директива 2013/36/ЕС, отнасяща се до специфичните рискове в търговския портфейл, се споменава за „голям брой значими позиции в дългови инструменти на различни емитенти“. Ето защо с тези правила се определя праг на значимостта за големия брой значими позиции в дългови инструменти на различни емитенти по силата на член 77, параграф 4 от посочената директива.
  (4)
  Настоящият регламент е изготвен въз основа на проектите на регулаторни технически стандарти, предадени на Комисията от Европейския банков орган.
  (5)
  Европейският банков орган проведе открити обществени консултации по проектите на регулаторни технически стандарти, въз основа на които е изготвен настоящият регламент, анализира потенциалните разходи и ползи и поиска становище от Групата на участниците от банковия сектор, създадена по силата на член 37 от Регламент (ЕС) № 1093/2010 на Европейския парламент и на Съвета (3),
  ПРИЕ НАСТОЯЩИЯ РЕГЛАМЕНТ:
  Член 1
  Определение на понятието „значими в абсолютно изражение експозиции към специфичен риск“ съгласно член 77, параграф 4 от Директива 2013/36/ЕС
  Експозицията на всяка институция към специфичен риск, свързан с дълговите инструменти, се смята за значима в абсолютно изражение, когато сборът на всички нетни дълги и нетни къси позиции съгласно определението по член 327 от Регламент (ЕС) № 575/2013 превишава 1 000 000 000 евро.
  Член 2
  Определение на понятието „голям брой значими позиции в дългови инструменти на различни емитенти“ съгласно член 77, параграф 4 от Директива 2013/36ЕС
  Смята се, че изложеният на специфичен риск портфейл на всяка институция съдържа голям брой значими позиции в дългови инструменти на различни емитенти, когато включва над 100 позиции, всяка от които е с размер над 2 500 000 евро, независимо дали тези позиции са нетни дълги или нетни къси позиции съгласно определението по член 327 от Регламент (ЕС) № 575/2013.
  Член 3
  Влизане в сила
  Настоящият регламент влиза в сила на двадесетия ден след публикуването му в Официален вестник на Европейския съюз.
  Настоящият регламент е задължителен в своята цялост и се прилага пряко във всички държави членки.
  Съставено в Брюксел на 12 март 2014 година.